Рассказым ык1оц1 рассказыр к1оц1ыт зыфа1орэ гъэпсык1эри бэрэ авторым егъэфедэ. Мы гъэпсык1эм нахь национальнэ колорит къыреты произведением, къы1уатэрэм ишъыпкъагъэ нахь къегъэлъэшы ык1и ц1ыфыбэмэ яеплъык1э нэ1уасэ тафеш1ы. Ащ нэмык1эуи мы гъэпсык1эм ш1уагъэу и1эр - жэры1уабзэм къыхэхыгъэ къэбар1уатэм иобраз къыхэхьан зэрилъэк1ырэр ары. Гущы1эм пае, къэбар1уатэм ыгу къэк1ыжьы зэгорэм зэхихыгъэ къэбарыр. А гъэпсык1эр К1эрэщэ Тембот бэрэ егъэфедэ, сыда п1омэ, къэбарым ишъыпкъап1э ащк1э нахь къегъэлъэшы. Къэбар1уатэу ар зыпэк1эк1ыгъэм икъэбар едэ1ухэрэм гъэсэпэтхыдэу ар афеш1ы. Гущы1эм пае, новеллэу «Умыуцумэ къиуцук1 у1ук1эн» зыфи1орэм ар инэу къыхэщы. Произведением иидее нахь къызэ1уихынымк1э, экспрессивнэу ар нахь къыгъэлъэгъонымк1э къэбар1уатэм иобраз а амалхэр къетых. Гъэсагъэу В. Виноградовым етхы: «Изображение событий с точки зрения непосредственного наблюдения усиливает и подчеркивает реалистический «тон» и стиль воспроизводимых сцен, создавая иллюзию прямого отношения к действительности»